Puhe puolustusvoimien kasvisruokapäivästä ei näytä laantuvan.

Lihan käytön vähentäminen varuskuntaravintoloissa puhutti puolustusministeriä eilen Ylen A-studiossa.

Ministeri Niinistö jatkoi vanhalla linjallaan, mutta myönsi nyt asian olevan tapa tehdä politiikkaa.

Twitter-kansan keskuudesta löytyi sekä kritiikkiä että ymmärrystä ministerin puheille.

Jussi Niinistö kertoi Ylellä laskeneensa porkkanoiden energiapitoisuuksia. PETTERI PAALASMAA, EMILIA KANGASLUOMA/AL

Sotilaiden soppalautasten sisältö ei näytä lähtevän hevilläkään valtakunnan medioiden puheenaihelistoilta.

Kasvisruokakohu sai uusimmat käänteensä eilen, kun puolustusministeri Jussi Niinistö (sin) kommentoi aihetta Ylen A-studiossa.

Niinistö kertoi jälleen haastattelussa häntä ärsyttävän, että kasvisruoan tarjoamisen kaltainen " ideologinen tuputtaminen " yleistyy puolustusvoimissa. Hänen mukaansa vain pieni osa varusmiehistä on vegetaristeja, saati vegaaneja.

Kysyttäessä lisäperusteluja kannalleen Niinistö huokaisi aluksi syvään.

- Miksei ihminen saa olla sekasyöjä tai kaikkiruokainen? Kohtuudella kaikkea, ei pitäisi ihan kaikkiin ääri-ilmiöihinkään mennä mukaan aina, Niinistö sanoi.

- Se on varmasti ihan ok, että kukin lisää sitä kasvisten osuutta lautasella. Se olisi voitu tehdä esimerkiksi sillä tavalla, että on vähän vähemmän lihapullia lautasella ja sitten vähän enemmän kasvista, Niinistö ehdotti täsmälleen samalla tavalla kuin ravitsemustieteen professori Mikael Fogelholm Iltalehden jutussa viime viikolla.

Jostain syystä puolustusministeri vaikutti kuitenkin luulevan, että kasvisruoalla tarkoitetaan pelkkien porkkanoiden tarjoamista.

- Huvikseni laskeskelin tänään, että jos 4 000 kilokaloria pitäisi varusmiehen päivässä saada pelkästään porkkanoista, se vastaisi noin 12 ja puolta kiloa porkkanoita, reilua 200 keskikokoista porkkanaa. Siinä menisi aikaa niiden mussuttamiseen, Niinistö pyöritteli.

Tapa tehdä politiikkaa

Toimittaja Kirsi Heikel tiedusteli Niinistöltä suoraan, onko koko kasvisruoka-asiasta puhuminen vain keino pitää gallupien perusteella heikoissa kantimissa olevaa Sininen tulevaisuus -puoluetta esillä.

- Ainakin se meni läpi kyllä kansan syvissä riveissä heti. Nyt tiedetään linssikeitto ja kukkakaalipirtelö. Kukkakaalipirtelö oli ihan keksitty juttu, mutta nythän netissä on jopa monenlaisia ohjeita, miten tehdä oma kukkakaalipirtelö, Niinistö kommentoi.

Hän myös kertoi saaneensa kutsun vegaaniravintolaan maistamaan kyseistä uutuusruokaa. Ministeri sanoi harkitsevansa vakavasti kutsun ottamista vastaan.

Lopuksi Niinistö myönsi, että villit puheet ovat osa poliittista retoriikkaa.

- Tämähän on tapa tehdä politiikkaa, nostaa asioita tällaisilla räväkillä vertauskuvilla esille. Mutta sinällään haluan selvittää tämän, onko tämä energiantarve varusmiehillä laskettu viimeisen päälle, että varusmiesten ei tarvitse käydä sotilaskodissa päivärahoillaan ostamassa pizzaa tai makkaraperunoita, Niinistö perusteli.

Hän kertoi lisäksi lähettäneensä asiasta selvityspyynnön puolustusvoimien pääesikuntaan. Ministeri kuitenkin myönsi, että varusmiesten ruokinnasta vastaavalle Leijona Cateringille annettu poliittinen ohjaus on ainakin tähän mennessä rajoittunut määräykseen torstain hernekeittopäivästä ja yhdestä kalaruoasta viikossa.

Ylen studion seinälle oli heijastettu isokokoisia porkkanoiden ja kukkakaalien kuvia, joissa Niinistön katse vaelteli haastattelun ajan.

Puhutti Twitterissä

Suomalaiset seurasivat Ylen haastattelua kiinnostuneina, ainakin Twitter-kommentoinnin perusteella.

Monet pitivät ministerin puheita erikoisina ja jopa naurettavina.

Jos tviitti ei näy, katso se täältä.

Jos tviitti ei näy, katso se täältä.

Jos tviitti ei näy, katso se täältä.

Twitteristä löytyi kuitenkin myös ymmärrystä Niinistön kannalle.

Jos tviitti ei näy, katso se täältä.

Jos tviitti ei näy, katso se täältä.

Kasvisruokavalio on ympäristöystävällisempi vaihtoehto: Kuinka ilmastonmuutos vaikuttaa ruokavalioosi?